b"\n_START_ARTICLE_\nSant Esteve d'Orla\n_START_SECTION_\nHist\xc3\xb2ria\n_START_PARAGRAPH_\nLa villam Orlam \xc3\xa9s esmentada el 832 com a afrontaci\xc3\xb3 nord de Vilanova de Ra\xc3\xb3 i al llarg del segle X apareix en nombrosos documents. Els seus l\xc3\xadmits eren el Reart al sud i la Tet al nord, i el seu territori era travessa per la via Confluentana. L'esgl\xc3\xa9sia consta des del 1090. Al segle XII apareix Orla com a cognom, sobretot amb Berenguer d'Orla i el seu fill Pere Berenguer d'Orla. Aviat per casament pass\xc3\xa0 a mans dels Castellnou, que, com les altres possessions dels Castellnou, pass\xc3\xa0 per mans dels Fenollet, Perapertusa, etc, fins a arribar als Oms, senyors d'Oms i de Calmella, els descendents dels quals han arribat als nostres dies.\n_START_SECTION_\nL'edifici\n_START_PARAGRAPH_\n\xc3\x89s una esgl\xc3\xa9sia rom\xc3\xa0nica de nau \xc3\xbanica, cap\xc3\xa7ada per un absis semicircular for\xc3\xa7a ample. L'\xc3\xbanica decoraci\xc3\xb3 exterior \xc3\xa9s una cornisa sobre perm\xc3\xb2dols al r\xc3\xa0fec, aix\xc3\xad com dos contraforts, que poden ser primitius. La cap\xc3\xa7alera est\xc3\xa0 quasi del tot intacta, per\xc3\xb2 la nau qued\xc3\xa0 molt afectada per la masia en part constru\xc3\xafda damunt mateix del temple. El mur nord tamb\xc3\xa9 roman sense grans alteracions. L'interior permet veure l'arrencada de la volta amb una motllura, i tres, almenys, arcs formers, en part escap\xc3\xa7ats. El conjunt ha estat molts anys arrebossat i utilitzat per a feines agr\xc3\xadcoles, coses quan n'han afectat molt l'estructura."